Ehdotus neuvoston asetukseksi (EY) Euroopan eläinlääkinnän ja kasvinsuojelun tarkastusviraston perustamisesta (96/C 239/04) KOM(96) 223 lopull. - 96/0143(CNS)

(Komission esittämä 31 päivänä heinäkuuta 1996)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 43 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

ottaa huomioon talous- ja sosiaalikomitean lausunnon,

sekä katsoo, että

elävät eläimet, eläintuotteet, kasvit ja kasvituotteet sisältyvät perustamissopimuksen liitteessä II olevaan tuoteluetteloon; tuotanto ja kauppa näillä aloilla muodostaa maatalousväestön tärkeän tulonlähteen,

komissiota vaaditaan yhteisön eläinlääkintä- ja kasvinsuojelulainsäädännön mukaisesti varmistamaan tämän lainsäädännön yhdenmukainen soveltaminen ristiriitaisuuksien välttämiseksi toimivaltaisten kansallisten viranomaisten tekemien tarkastusten välillä sekä kolmansista maista peräisin olevan tuonnin yhdenmukaisen järjestelmän varmistamiseksi,

lainsäädännön yhdenmukainen soveltaminen johtaisi kansanterveyden, eläinten terveyden ja kasvien terveyden suojeluun ja estäisi kilpailun vääristymisen,

näin ollen tällainen yhdenmukainen soveltaminen on oleellista jäsenvaltioiden välisen luottamuksen ylläpitämiseksi asianomaisten tuotteiden ollessa vapaassa liikkeessä sisämarkkinoilla,

paras tapa tämän tavoitteen saavuttamiseksi, riippumattomuuden periaate sekä tehtävien yksityiskohdat huomioon ottaen on luoda virasto, jonka henkilökunta keskittyy valvomaan yhteisön eläinlääkintä- ja kasvinsuojelulainsäädännön soveltamista,

valtion- ja hallitusten päämiesten tasolla kokoontuneiden jäsenvaltioiden hallitusten edustajien yhteisellä sopimuksella tehtiin 29 päivänä lokakuuta 1993 Brysselissä päätös Euroopan yhteisöjen tiettyjen toimielinten ja yksiköiden sekä Europolin sijaintipaikkojen vahvistamisesta (1); eläinlääkinnän ja kasvinsuojelun tarkastus- ja valvontaviraston sijaintipaikaksi vahvistettiin Irlanti ja siellä Irlannin hallituksen nimeämä kaupunki,

Irlannin viranomaiset ovat nimenneet tähän tarkoitukseen Meathin kreivikunnassa sijaitsevan Grangen,

viraston aseman ja rakenteen olisi vastattava siltä edellytettyjen tulosten puolueettomuutta ja annettava sille mahdollisuus harjoittaa toimintaansa yhteistyössä olemassa olevien yhteisön ja kansainvälisten toimielinten kanssa,

olisi säädettävä, että virasto on oikeushenkilö, joka päällekkäisen työn välttämiseksi kuitenkin toimisi kiinteässä yhteistyössä olemassa olevien yhteisön toimielinten ja ohjelmien kanssa,

viraston käännöstöistä vastaisi neuvoston asetuksella (EY) N:o 2965/94 (2), perustettu Euroopan unionin toimielinten käännöskeskus, ja

eläinlääkärintarkastuksia varten kerätyistä maksuista saatavien muiden tulojen lisäksi viraston toimintaa olisi rahoitettava Euroopan yhteisöjen yleisestä talousarviosta; tarpeellisina pidetyt määrät vahvistetaan vuosittaisen talousarviomenettelyn yhteydessä rahoitusnäkymien mukaisesti,

ON ANTANUT TÄMÄN ASETUKSEN:

1 artikla

Viraston perustaminen

Perustetaan Euroopan eläinlääkinnän ja kasvinsuojelun tarkastusvirasto, jäljempänä "virasto".

Komissio nimeää viraston toimipaikan kuultuaan asianomaista jäsenvaltiota.

2 artikla

Tavoite

1. Viraston tehtävänä on:

- tehdä tarkastuksia yhteisössä yhteisön eläinlääkintä- ja kasvinsuojelulainsäädännön yhdenmukaisen soveltamisen varmistamiseksi,

- valvoa kolmansissa maissa yhteisöön vietäviksi tarkoitetuille eläville eläimille, eläinperäisille tuotteille, kasveille ja kasvituotteille tehtyjen eläinlääkärin- ja kasvinsuojelutarkastusten oikeellisuutta,

- antaa kertomuksia edellä mainituista toimista, ja

- tehdä kaikki muut tehtävät, jotka komissio sille antaa.

2. Päällekkäisen työn välttämiseksi viraston henkilöstö huolehtii 1 kohdassa tarkoitetuista tarkastuksista ja siinä tarkoitetusta valvonnasta komission asiantuntijoiden sijasta.

3 artikla

Oikeuskelpoisuus

1. Virasto on oikeushenkilö.

2. Virastolla on jokaisessa jäsenvaltiossa laajin kansallisen lainsäädännön mukaan oikeushenkilöllä oleva oikeuskelpoisuus; se voi erityisesti hankkia ja luovuttaa irtainta ja kiinteää omaisuutta sekä esiintyä kantajana ja vastaajana oikeudenkäynneissä.

4 artikla

Johtokunta

1. Virastolla on johtokunta, joka muodostuu yhdestä kunkin jäsenvaltion edustajasta, kahdesta komission edustajasta ja kahdesta tieteenharjoittajasta, joilla on eläinlääketieteen ja kasvinsuojelun erityisasiantuntemus ja jotka Euroopan parlamentti nimeää heidän kyseisen alan erityisasiantuntemuksensa perusteella.

Jokaisen johtokunnan jäsenen apuna tai sijaisena voi toimia varajäsen. Varsinaisen jäsenen poissaollessa varajäsen voi käyttää tämän äänioikeutta. Johtokunta voi ottaa äänioikeutta vailla olevia tarkkailijoita.

2. Edustajien toimikausi on kolme vuotta. Se voidaan uusia.

3. Jokaisella johtokunnan jäsenellä on yksi ääni.

4. Johtokunta valitsee jäsentensä keskuudesta puheenjohtajan ja varapuheenjohtajan. Puheenjohtajan ollessa estyneenä varapuheenjohtaja hoitaa hänen tehtävänsä.

Jäsenet valitsevat puheenjohtajan ja varapuheenjohtajan kolmivuotiskaudeksi. Toimikausi voidaan uusia kerran.

5. Johtokunta vahvistaa työjärjestyksensä.

6. Johtokunta kokoontuu vähintään kerran vuodessa.

7. Johtokunta hyväksyy kolmivuotisen toimintasuunnitelman viraston johtajan esityksen perusteella komission annettua asiasta lausunnon. Ensimmäinen kolmivuotisohjelma hyväksytään yhdeksän kuukauden kuluessa tämän asetuksen voimaantulosta.

8. Kolmivuotisen toimintasuunnitelman aikana johtokunta hyväksyy vuosittain viraston vuotuisen toimintasuunnitelman johtajan esityksen perusteella komission annettua lausunnon. Ohjelmaan voi tehdä vuoden aikana tarkistuksia samaa menettelyä noudattaen.

9. Viimeistään kunkin vuoden tammikuun 31 päivään mennessä johtokunta hyväksyy yleisen vuosikertomuksen viraston toiminnasta johtajan esityksen perusteella. Johtaja antaa sen tiedoksi Euroopan parlamentille, neuvostolle, komissiolle ja jäsenvaltioille.

10. Johtokunta tekee päätöksensä jäsentensä ehdottomalla enemmistöllä. Jäsenten kahden kolmasosan määräenemmistö vaaditaan kuitenkin päätöksiin, jotka johtokunta on toimivaltainen tekemään 4 kohdan nojalla tai 5 artiklan 1 kohdan, 7 artiklan, 8 artiklan 4 kohdan ja 9 artiklan nojalla.

5 artikla

Johtaja

1. Virasto toimii johtajan alaisuudessa, jonka johtokunta nimittää komission ehdotuksesta viisivuotiskaudeksi, joka voidaan uusia.

Johtajaa avustaa varajohtaja, joka nimitetään samaa menettelyä noudattaen kuin johtaja. Johtajan ollessa poissa tai estyneenä varajohtaja hoitaa hänen tehtävänsä.

2. Johtaja on viraston virallinen edustaja.

3. Johtaja on vastuussa:

- johtokunnan päätösten ja ohjelmien asianmukaisesta laatimisesta ja täytäntöönpanosta,

- viraston päivittäisestä hallinnosta,

- edellä 4 artiklan 9 kohdassa tarkoitetun kertomuksen laatimisesta,

- edellä 2 artiklassa säädettyjen tehtävien toteuttamisesta,

- kaikista henkilöstöasioista,

- johtokunnan kokousten valmistelusta.

4. Johtaja vastaa toiminnastaan johtokunnalle.

6 artikla

Talousarvio

1. Kullekin kalenterivuotta vastaavalle varainhoitovuodelle laaditaan kaikista viraston tuloista ja menoista arviot, jotka on otettava viraston talousarvioon.

2. Talousarvioon otettavien tulojen ja menojen on oltava tasapainossa.

3. Muista varoista riippumatta viraston tulot koostuvat:

- yhdestä prosentista niistä maksuista, jotka jäsenvaltiot keräävät eläinlääkärintarkastuksia tekemällä,

- siinä määrin kuin talousarviossa esitetyt menot ylittävät yhden prosentin edellä mainituista maksuista ja tarvittavassa määrin yhteisön myöntämästä tuesta, joka sisältyy Euroopan yhteisöjen yleiseen talousarvioon.

Yksityiskohtaiset säännöt tämän kohdan soveltamiseksi annetaan neuvoston asetuksen N:o 136/66/ETY (3) 38 artiklassa säädettyä menettelyä noudattaen.

4. Viraston menoihin kuuluvat muun muassa henkilöstön palkat, hallinnolliset ja infrastruktuurikustannukset, toimintakulut sekä kustannukset, jotka liittyvät toimielinten tai laitosten kanssa toimintasuunnitelman mukaisesti tehtyihin sopimuksiin.

7 artikla

Arvioluonnos - Talousarvion hyväksyminen

1. Laadittuaan ensin perustelut johtaja laatii viimeistään kunkin vuoden tammikuun 15 päivään mennessä alustavan talousarvioesityksen seuraavaksi varainhoitovuodeksi ja toimittaa sen ja siihen liitetyn henkilöstön määrää kuvaavan taulukon ja työntekijäluettelon johtokunnalle.

2. Johtokunta laatii talousarvioluonnoksen ja siihen liittyvän henkilöstön määrää kuvaavan taulukon ja toimittaa sen viimeistään 1 päivänä helmikuuta komissiolle. Sen perusteella komissio vahvistaa vastaavan tuen määrän, joka otetaan Euroopan yhteisöjen yleisen talousarvion alustavaan esitykseen, jonka komissio saattaa neuvoston käsiteltäväksi perustamissopimuksen 203 artiklan mukaisesti.

3. Johtokunta vahvistaa viraston talousarvion, johon liittyy henkilöstön määrää kuvaava taulukko, ennen varainhoitovuoden alkua ja mukauttaa sitä tarpeen mukaan viraston saamaan yhteisön tukeen ja muihin tuloihin.

8 artikla

Talousarvion toteuttaminen

1. Johtaja toteuttaa viraston talousarviota.

2. Komission varainhoidon valvoja valvoo viraston kaikkea sitoutumista menoihin ja menojen maksuja sekä kaikkien sen tulojen toteamista ja saatavien perintää.

3. Viimeistään kunkin vuoden maaliskuun 31 päivään mennessä johtaja toimittaa komissiolle, johtokunnalle ja tilintarkastustuomioistuimelle viraston kaikkia tuloja ja menoja koskevat tilit kuluneelta varainhoitovuodelta.

Tilintarkastustuomioistuin tarkastaa nämä tilit perustamissopimuksen 188 c artiklan mukaisesti.

4. Johtokunta myöntää johtajalle talousarvion toteuttamista koskevan vastuuvapauden.

9 artikla

Varainhoitoa koskevat sisäiset säännökset

Tilintarkastustuomioistuimen antaman lausunnon jälkeen johtokunta hyväksyy yhteisymmärryksessä komission kanssa varainhoitoa koskevat sisäiset säännökset, joissa annetaan erityisesti yksityiskohtaiset säännöt viraston talousarvion laatimisesta ja toteuttamisesta.

10 artikla

Salassapitovelvollisuus

Viraston johtokunnan jäsenet, johtaja, henkilöstö ja muut viraston toimintaan osallistuvat henkilöt eivät tehtävänsä päätyttyäkään saa ilmaista salassapitovelvollisuuden piiriin kuuluvia tietoja.

11 artikla

Käytettävät kielet

Virastoon sovelletaan Euroopan yhteisön toimielimissä käytettäviä kieliä koskevia sääntöjä.

12 artikla

Käännöspalvelut

Viraston toiminnassaan tarvitsemista käännöspalveluista vastaa neuvoston asetuksella (EY) N:o 2965/94 perustettu Euroopan unionin toimielinten käännöskeskus siitä lähtien, kun se aloittaa toimintansa.

13 artikla

Erioikeudet ja vapaudet

Virastoon sovelletaan Euroopan yhteisöjen erioikeuksia ja vapauksia koskevaa pöytäkirjaa.

14 artikla

Henkilöstö

1. Viraston henkilöstöön kuuluviin sovelletaan Euroopan yhteisöjen virkamiehiin ja muuhun henkilöstöön sovellettavia asetuksia ja sääntöjä.

2. Virasto käyttää henkilöstönsä suhteen nimittävälle viranomaiselle annettuja valtuuksia.

3. Johtokunta antaa aiheelliset soveltamista koskevat säännöt yhteisymmärryksessä komission kanssa.

15 artikla

Vastuu

1. Viraston sopimukseen perustuva vastuu määräytyy kyseessä olevaan sopimukseen sovellettavan lainsäädännön mukaan.

Euroopan yhteisöjen ensimmäisen oikeusasteen tuomioistuimella on toimivalta ratkaista asia viraston tekemässä sopimuksessa olevan välityslausekkeen nojalla.

2. Sopimussuhteen ulkopuolisen, vahingonkorvausvastuun ollessa kyseessä viraston on korvattava aiheuttamansa tai sen henkilöstön tehtäviään suorittaessaan aiheuttamat vahingot jäsenvaltioiden lainsäädännölle yhteisten yleisten periaatteiden mukaisesti.

Ensimmäisen oikeusasteen tuomioistuimella on toimivalta ratkaista kaikki tällaisten vahinkojen korvaamiseen liittyvät riidat.

3. Viraston henkilöstön henkilökohtaisesta vastuusta virastoa kohtaan määrätään viraston henkilöstöä koskevissa määräyksissä.

16 artikla

Laillisuuden valvonta

Jäsenvaltiot, johtokunnan jäsenet sekä ne kolmannet osapuolet, joita asia välittömästi ja henkilökohtaisesti koskee, voivat saattaa minkä tahansa viraston toimen laillisuuden komission tarkastettavaksi riippumatta siitä, onko kyse nimenomaisesta vai hiljaisesta toimesta.

Asia on saatettava komission käsiteltäväksi kuukauden kuluessa siitä päivästä, jona asianosainen sai kyseisestä toimesta tiedon.

Komissio tekee päätöksen kahden kuukauden kuluessa. Jos päätöstä ei ole tehty tämän määräajan kuluessa, asian katsotaan tulleen hylätyksi.

17 artikla

Uudelleen tarkastelu

Neuvosto voi tarkastella tätä asetusta sekä mahdollisesti tarpeellisiksi osoittautuvia viraston uusia tehtäviä uudelleen komission kertomuksen perusteella, johon on tarvittaessa liitetty ehdotus, ja Euroopan parlamenttia kuultuaan viimeistään viiden vuoden kuluttua tämän asetuksen voimaantulosta.

18 artikla

Voimaantulo

Tämä asetus tulee voimaan yhdeksäntenäkymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

(1) EYVL N:o C 323, 30.11.1993, s. 1

(2) EYVL N:o L 314, 7.12.1994, s. 1, sellaisena kuin se on muutettuna asetuksella (EY) N:o 2610/95 (EYVL N:o L 268, 10.11.1995, s. 1).

(3) EYVL: N:o 172, 30.9.1966, s. 3025/66